钦定古今图书集成/明伦汇编/官常典/第783卷 > 吕元膺
## 钦定古今图书集成/明伦汇编/官常典/第783卷 > 吕元膺

按《唐书》本传：“元膺，字景夫，郓州东平人。姿仪瓌秀，有
器识。始游京师，谒故宰相齐映，映叹曰：‘吾不及识娄、
郝，殆斯人类乎！策贤良高第，调安邑尉，辟长春宫判
官。李怀光乱河中，辄解去。论惟明节度渭北，表佐其
府。惟明卒，王栖曜代之，德宗敕栖曜留元膺自佐。入
拜殿中侍御史，历右司员外郎，出为蕲州刺史。尝录’”
囚，囚或白父母在，明日岁旦不得省为恨，因泣。元膺
恻然，悉释械归之，而戒还期。吏白不可，答曰：“吾以信
待人，人岂我违？”如期而至，自是群盗感愧，悉避境去。
元和中，累擢给事中，俄为同州刺史。既谢，帝逮问政
事，所对详谙。明日，谓宰相曰：“元膺直气谠言，宜留左
右，奈何出之？”李藩、裴洎谢，因言：“陛下及此，乃宗社无
疆之休，臣等昧死请留。”元膺给事左右。未几，兼皇太
子侍读，进御史中丞，拜鄂岳观察使。尝夜登城，守者
不许，左右曰：“中丞也。”对曰：“夜不可辨。”乃还。明日，擢守
者为大将，入拜尚书左丞。度支使潘孟阳、太府卿王
遂交相恶，乃除孟阳散骑常侍，遂邓州刺史，诏辞无
所轻重。元膺上其诏，请明枉直以显褒惩。江西裴堪
按虔州刺史李将顺，受赇，不覆讯而贬。元膺曰：“观察
使奏部，刺史不加覆，虽当诛，犹不可为天下法。请遣
御史按问。”宰相不能夺选拜东都留守。故事，留守赐
旗甲，至元膺不给。或上言：“用兵讨淮西，东都近贼，损
其仪，沮威望，请比华、汝、寿三州。”帝不听，并三州罢之，
留守不赐旗甲自此始。都有李师道留邸，邸兵与山
棚谋窃发，事觉，元膺禽破之。始，盗发，都人震恐，守兵
弱不足恃，元膺坐城门指纵部分，意气闲舒，人赖以
安。东畿西南通邓、虢，川谷旷深，多麋鹿，人业射猎而
不事农，迁徙无常，皆趫悍善斗，号曰“山棚。”权德舆居
守，将羁縻之，未克。至是，元膺募为山河子弟，使卫宫
城，诏可。改河中节度使。时方镇多姑息，独元膺秉正
自将，监军及中人往来者无不严惮。入拜吏部侍郎。
正色立朝，有台宰望，处事裁宜，人服其有体。以疾改
太子宾客。居官始终无訾缺。卒，年七十二，赠吏部尚
书。